Turup: Fyns Politi har ingen forklaring på årsagen til et fatalt færdselsuheld sent søndag aften. Klokken 22.22 fik politiet melding om uheldet, der var sket nordøst for Assens, på Turupvej ud for nummer 76.

En 26-årig mand fra Odense blev ifølge vagtchef hos Fyns Politi Steen Nyland dræbt på stedet, da han i en Peugeot 208 kørte ad Turupvej mod Assens og pludselig kom over i den modsatte vejbane, hvor en større firehjulstrækker samtidig kom kørende.

Føreren af firehjulstrækkeren, en 23-årig mand fra den sydvestlige del af Fyn, slap ifølge Steen Nyland fra sammenstødet med mindre skader på fødderne, men den 26-årige omkom på stedet. Hans pårørende er underrettet, oplyser vagtchefen.

Politiet har ingen viden om, at den 26-årige var påvirket af noget. Det bliver undersøgt i forbindelse med obduktionen, oplyser Steen Nyland.

Ulykken skete på en lige strækning af landevejen, som ifølge vagtchefen ikke er kendt for tidligere ulykker. En bilinspektør har undersøgt ulykkesstedet og vil senere komme med en rapport.